তথ্যববিরণী নম্বর : ৩৯৭৬

**নদীর দখল ও দূষণমুক্ত করতে একযোগে কাজ করতে হবে**

 **--- পরিবেশমন্ত্রী**

ঢাকা, ১৬ চৈত্র (৩০ মার্চ) :

 পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, নদীর দখল ও দূষণমুক্ত করতে একযোগে কাজ করতে হবে। দখলমুক্ত করতে পারলেও নদী দূষণমুক্ত করতে না পারলে আমরা কাক্সিক্ষত সুবিধা পাবো না। তিনি বলেন, দেশের টেকসই উন্নয়ন করতে হলে পানি, লবণাক্ততা, জলবায়ু ও নদীকে আরও গুরুত্ব দিতে হবে। আমরা যদি নদী শাসনের কথা বলি, জলবায়ু পরিবর্তনের কথা বলি সবকিছুর সঙ্গে পানি জড়িত।

 আজ রাজধানীর নিউমার্কেটে কালবেলা কনফারেন্স রুমে আয়োজিত জলবায়ু পরিবর্তন পানি ও স্যানিটেশন শীর্ষক গোলটেবিল বৈঠকে মন্ত্রী এসব কথা বলেন।

 সাবের হোসেন চৌধুরী বলেন, আমরা পরিকল্পনা মন্ত্রণালয়ের মাধ্যমে গ্রিন এন্ড ক্লাইমেট রেজিলিয়েন্স ডেভেলপমেন্ট নীতিমালা গ্রহণ করেছি। জলবায়ু পরিবর্তন বিষয়ে বাংলাদেশে যত পরিকল্পনা গ্রহণ, বিনিয়োগ হবে সবকিছু এক প্লাটফর্মে বাস্তবায়িত হবে। মন্ত্রী বলেন, চলতি অর্থবছরে জলবায়ু সংকট মোকাবিলায় ২৫টি মন্ত্রণালয়ের মাধ্যমে ৩৭ হাজার কোটি টাকা বরাদ্দ আছে।

 কালবেলার সম্পাদক ও প্রকাশক সন্তোষ শর্মার সভাপতিত্বে বিশেষ অতিথির বক্তব্য রাখেন ঢাকা-১০ আসনের সংসদ সদস্য ফেরদৌস আহমেদ। মূল প্রবন্ধ উপস্থাপন করেন বাংলাদেশ ইনস্টিটিউট অভ্ ইন্টারন্যাশনাল এন্ড স্ট্র্যাটেজিক স্টাডিজের পরিচালক গবেষণা মাহফুজ কবীর। অন্যান্যের মধ্যে আলোচক হিসেবে বক্তব্য রাখেন জনস্বাস্থ্য প্রকৌশল অধিদপ্তরের অতিরিক্ত প্রধান প্রকৌশলী তুষার মোহন সাধু খান, ওয়াটার এইড বাংলাদেশের কান্ট্রি ডিরেক্টর হাসিন জাহান, ইউনাইটেড ইন্টারন্যাশনাল ইউনিভার্সিটির অধ্যাপক মুজিবুর রহমান প্রমুখ।

#

দীপংকর/পাশা/সায়েম/মোশারফ/জয়নুল/২০২৪/২১৩০ ঘণ্টা

তথ্যবিবরণী নম্বর: ৩৯৭৫

**আঞ্চলিক সহযোগিতার মাধ্যমে সীমানা অতিক্রম করে লাভজনক অংশীদারিত্ব গড়ে তোলা সম্ভব**

 **--বিদ্যুৎ প্রতিমন্ত্রী**

ঢাকা, ১৬ চৈত্র (৩০ মার্চ):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, আঞ্চলিক সহযোগিতার মাধ্যমে সীমানা অতিক্রম করে লাভজনক অংশীদারিত্ব গড়ে তোলা সম্ভব। যৌথ প্রয়াসের মাধ্যমে আমাদের এই অঞ্চলের সম্ভাবনা দ্রুতই কাজে লাগানো যাবে। টেকসই উন্নয়ন ও অর্থনৈতিক সমৃদ্ধির জন্য প্রতিবেশী দেশসমূহের একত্রে কাজ করা অপরিহার্য।

প্রতিমন্ত্রী আজ ঢাকার বারিধারাস্থ নেপাল দূতাবাসে  ‘Pre-event Seminar on the 3rd Nepal Investment Summit -2024’ - শীর্ষক সেমিনারে প্রধান অতিথির বক্তব্যে এসব কথা বলেন। তিনি বলেন, ভারত থেকে বাংলাদেশ প্রথম বিদ্যুৎ আমদানি করে। এখন প্রায় ২ হাজার ৬ শত ৬০ মেগাওয়াট বিদ্যুৎ আমদানি করা হচ্ছে। ভারতীয় গ্রিড ব্যবহার করে বাংলাদেশের ভেড়ামারাস্থ  এইচভিডিসি-সাব স্টেশনের অব্যবহৃত  সক্ষমতার মাধ্যমে নেপাল থেকে ৪০ মেগাওয়াট বিদ্যুৎ আমদানির প্রক্রিয়া প্রায় চূড়ান্ত। নেপালের ন্যাশনাল ইলেকট্রিক অথরিটি (এনইএ) এবং বাংলাদেশের বিদ্যুৎ উন্নয়ন বোর্ডের (পিডিবি) মধ্যে ট্যারিফ নির্ধারণ প্রায় সম্পন্ন হয়েছে।  নেপাল ও ভারতে বিদ্যুৎ বিক্রির সুযোগ রেখে নেপালের সুঙ্কোশি-৩ (Sunkoshi-3) প্রকল্পে বাংলাদেশের বিদ্যুৎ উন্নয়ন বোর্ড বিনিয়োগ করবে।  ইতোমধ্যে ফিজিবিলিটি স্ট্যাডি সম্পন্ন হয়েছে  দুই পক্ষের মধ্যে আরও এগিয়ে যাওয়ার আলোচনা চলমান রয়েছে। জিএমআর প্রকল্পে ভারতীয় কোম্পানির যৌথ বিনিয়োগের মাধ্যমে উৎপাদিত বিদ্যুৎ বাংলাদেশে আমদানির বিষয়টি প্রায় চূড়ান্ত পর্যায়ে রয়েছে । তিনি আরো বলেন, বাংলাদেশ পাওয়ার ম্যানেজমেন্ট ইনস্টিটিউট নেপালের প্রকৌশলীদের মানসম্পন্ন প্রশিক্ষণ প্রদান করতে পারে। সোলার পাওয়ার প্লান্ট ও সোলার হোম সিস্টেম স্থাপনে বাংলাদেশ নেপালকে সহযোগিতা করতে পারে। বাংলাদেশের বেসরকারি বিনিয়োগকারীরা নেপালের বিদ্যুৎ খাতে বিনিয়োগ করতে ইচ্ছুক।  তাদের উৎসাহিত করতে নেপালের বিশেষ প্রণোদনা ঘোষণা করা উচিত।

প্রতিমন্ত্রী বলেন, নেপাল-বাংলাদেশের মধ্যে সঞ্চালন লাইন তৈরি করা গেলে বিদ্যুৎ আমদানির সাথে সাথে রপ্তানিও করা যাবে। বিদ্যুৎ খাতে সহযোগিতা বৃদ্ধির জন্য বাংলাদেশ-ভারত-নেপাল একটি ত্রিপাক্ষিক চুক্তি আবশ্যক। আলোচনা চলছে, বাংলাদেশের পক্ষ থেকে একটি সমঝোতা স্মারক স্বাক্ষরের জন্য প্রস্তাব ভারত ও নেপালকে পাঠানো হয়েছে।

বাংলাদেশে নিযুক্ত নেপালের রাষ্ট্রদূত ঘনশ্যাম ভান্ডারি বলেছেন, সাম্প্রতিক বছরগুলোতে নেপালে বিনিয়োগের পরিবেশ আরো উদার এবং ব্যবসাবান্ধব করা হয়েছে। এক্ষেত্রে বাংলাদেশের সাথে অর্থনৈতিক সম্পর্ক জোরদার নেপালের অগ্রাধিকার তালিকায় রয়েছে। বিশেষ করে বিদ্যুৎ খাতে দক্ষিণ পূর্ব এশিয়ায় প্রথমবারের মতো এই দুই দেশ পরিবেশবান্ধব জলবিদ্যুৎ বাণিজ্যের পথে অনেকদূর এগিয়ে গিয়েছে।

এ সময় নেপাল ইনভেস্টমেন্ট বোর্ডের প্রধান নির্বাহী কর্মকর্তা সুশীল ভাট বক্তব্য রাখেন।

#

আসলাম/সায়েম/মোশারফ/শামীম/২০২৪/২০২৫ঘণ্টা

তথ্যববিরণী নম্বর : ৩৯৭৪

**অসাধু ব্যবসায়ীরা অতিরিক্ত মুনাফার লোভে নিত্য পণ্যের দাম বাড়িয়ে দিচ্ছে**

 **--- সমাজকল্যাণ মন্ত্রী**

চাঁদপুর, ১৬ চৈত্র (৩০ মার্চ) :

 সমাজকল্যাণ মন্ত্রী ডা. দীপু মনি বলেছেন, রোজার সময়ে কিছু অসাধু ব্যবসায়ী রয়েছে, যারা মুনাফাখোর, যারা অতিরিক্ত মুনাফার লোভে নিত্য পণ্যের দাম অতিরিক্ত বাড়িয়ে দিচ্ছে। তাদের কারণে স্বল্প আয়ের মানুষেরা কষ্ট পায়।

 মন্ত্রী আজ চাঁদপুর শহরের হাসান আলী সরকারি উচ্চ বিদ্যালয় মাঠে অসহায় ও দুস্থদের মাঝে ঈদসামগ্রী বিতরণ অনুষ্ঠান শেষে সাংবাদিকদের প্রশ্নের জবাবে মন্ত্রী এসব কথা বলেন।

 মন্ত্রী বলেন, রমজানে অসাধু ব্যবসায়ী মুনাফাখোররা যাতে নিত্যপণ্যের দাম অতিরিক্ত বাড়াতে না পারে, সেই নজরদারি বাড়ানো হয়েছে।

 দীপু মনি বলেন, আমাদের ছাত্রলীগসহ বিভিন্ন পর্যায়ের নেতৃবৃন্দ শুধু জেলা ও পৌর এলকায় নয়, তারা ইউনিয়ন পর্যায়েও অসহায় মানুষদের পাশে নিজের স্বাধ্যমত বিভিন্ন সহায়তা নিয়ে পাশে থাকে। নিয়মিতভাবে তারা এই কাজটি করে থাকে। প্রধানমন্ত্রী তিনিও আহ্বান জানিয়েছেন সবাইকে অসহায় মানুষদের পাশে দাঁড়াতে। আমাদের সমাজে এখনো কিছু পরিমাণ দারিদ্র্য রয়েছে। আমরা দারিদ্র্যের পরিমাণ এখনো শূন্যের কোঠায় নামিয়ে আনতে পারিনি। আমরা শেখ হাসিনার নেতৃত্বে স্বল্পোন্নত দেশ থেকে উন্নয়নশীল দেশ হচ্ছি। কাজেই এখনো দারিদ্র্য ও নিম্নআয়ের মানুষ আছে।

 মন্ত্রী আরো বলেন, বঙ্গবন্ধু কন্যা জননেত্রী শেখ হাসিনা এই ব্যবস্থাগুলো করার সারাদেশব্যাপী আমাদের নেতাকর্মীদের আহ্বান জানিয়েছেন। কাজেই ছাত্রলীগের নেতাকর্মীরা নিজের স্বাধ্যমত অসহায়দের পাশে দাঁড়ানোর উদ্যোগকে আমি স্বাগত জানাই।

 এসময় উপস্থিত ছিলেন জেলা আওয়ামী লীগ সহ-সভাপতি ডা. জে আর ওয়াদুদ টিপু, সাংগঠনিক সস্পাদক এডভোকেট মুজিবুর রহমান ভূঁইয়া, পৌর মেয়র মোঃ জিল্লুর রহমান, জেলা যুবলীগ যুগ্ম-আহ্বায়ক মাহফুজুর রহমান টুটুল, পৌর ছাত্রলীগের যুগ্ম-আহবায়ক আরাফাত সানিসহ অনেকে উপস্থিত ছিলেন।

 দিনের অপর কর্মসূচিতে মন্ত্রী চাঁদপুর জেলা কৃষক লীগের পরিচিতি সভায় প্রধান অতিথি হিসেবে উপস্থিত ছিলেন এবং শিক্ষার্থীদের স্বেচ্ছাসেবী সংগঠন 'পূর্ণয়' কর্তৃক আয়োজিত ইফতারে অংশগ্রহণ করেন।

#

জাকির/পাশা/সায়েম/মোশারফ/জয়নুল/২০২৪/২০৫০ ঘণ্টা

তথ্যবিবরণী                                                                                                  নম্বর : ৩৯৭৩

**দ্রব্যমূল্য জনগণের ক্রয়ক্ষমতার কাছে রাখার চেষ্টা করছে সরকার**

 **-- পরিবেশমন্ত্রী**

ঢাকা, ১৬ চৈত্র, (৩০ মার্চ) :

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, বৈশ্বিক বিভিন্ন কারণে বৃদ্ধিপ্রাপ্ত দ্রব্যমূল্য মানুষের ক্রয়ক্ষমতার কাছে রাখার জন্য অব্যাহতভাবে চেষ্টা করে যাচ্ছে সরকার। একাজে সফল হওয়া রাতারাতি সম্ভব নয় বিধায় সরকার বিভিন্নভাবে দরিদ্র ও অসহায় মানুষকে সহযোগিতা করে যাচ্ছে।

আসন্ন পবিত্র ঈদুল ফিতর উপলক্ষ্যে আজ ঢাকা দক্ষিণ সিটি কর্পোরেশনের ৭ নং ওয়ার্ডের মানুষের মধ্যে ঈদ উপহার হিসেবে খাদ্য সামগ্রী বিতরণ অনুষ্ঠানে প্রধান অতিথির বক্তব্যে পরিবেশমন্ত্রী এসব কথা বলেন।

মন্ত্রী বলেন, আমরা সকল সমস্যা ও সংকটে আপনাদের পাশে আছি। কোভিড-১৯ এর সময়েও আমরা জনগণের পাশে ছিলাম। ভবিষ্যতে যেকোনো সংকটেও আমরা জনগণের পাশে থাকবো। আমার নির্বাচনী এলাকার প্রতিটি ওয়ার্ডেই ঈদ উপহার বিতরণ করা হবে।

#

দীপংকর/সায়েম/মোশারফ/রেজাউল/২০২৪/২০৩০ ঘণ্টা

তথ্যবিবরণী নম্বর: ৩৯৭২

**কাপাসিয়ায় ২টি পাকা সড়ক, ১টি সরকারি প্রাথমিক বিদ্যালয়ের ভবনের ভিত্তিপ্রস্তর স্থাপন এবং**

**উপজেলা মুক্তিযুদ্ধ কমপ্লেক্স উদ্বোধন করেন মহিলা ও শিশু বিষয়ক প্রতিমন্ত্রী**

গাজীপুর, ১৬ চৈত্র (৩০ মার্চ):

আজ ৩০ মার্চ ২০২৪ গাজীপুর জেলার কাপাসিয়া উপজেলায় ২ কোটি ১৯ লাখ ৫০ হাজার ৬৭ টাকা ব্যয়ে সিংহশ্রী সদর হেডকোয়ার্টার হতে সোহাগপুর অভিমুখী পাকা রাস্তা এবং পাচুয়া বিডিআর মোড় থেকে পাচুয়া উচ্চ বিদ্যালয় অভিমুখী পাকা রাস্তার ভিত্তিপ্রস্তর স্থাপন করেন মহিলা ও শিশু বিষয়ক প্রতিমন্ত্রী সিমিন হোসেন রিমি।

একইদিনে বিকেলে ৫৫ লাখ ৮৭ হাজার টাকা ব্যয়ে দ্বিতল বিশিষ্ট পাচুয়া বর্জাপুর সরকারি প্রাথমিক বিদ্যালয়ের ভিত্তিপ্রস্তর স্থাপন এবং ২ কোটি ৫৯ লাখ ৪৯ হাজার ৯২৮ টাকা ব্যয়ে নির্মিত কাপাসিয়া উপজেলা মুক্তিযুদ্ধ কমপ্লেক্স উদ্বোধন করেন প্রতিমন্ত্রী।

পাচুয়া বর্জাপুর সরকারি প্রাথমিক বিদ্যালয় প্রাঙ্গণে প্রধান অতিথির বক্তব্যে প্রতিমন্ত্রী বলেন, প্রান্তিক পর্যায়ে মানুষের জীবনমান উন্নয়নের জন্য সরকারের উন্নয়ন কর্মকাণ্ড অব্যাহত থাকবে। সমাজের সকল পর্যায়ের সমউন্নয়নে সরকার কাজ করে যাচ্ছে।

প্রতিমন্ত্রী বলেন, সমাজে নানা রকম সমস্যা বিদ্যমান থাকবে, সকল সমস্যা রাতারাতি সমাধান করা সরকারের একার পক্ষে সম্ভব নয়। স্থানীয় সমস্যার সমাধানে প্রতিমন্ত্রী উপজেলা প্রশাসনের সাহায্য নেওয়ার আহ্বান করেন।

কাপাসিয়া উপজেলা ছাত্রলীগের বিভিন্ন কর্মকাণ্ডের প্রশংসা করতে গিয়ে প্রতিমন্ত্রী বলেন, বাংলাদেশের সকল উপজেলার ছাত্রলীগের সদস্যদের কাছে কাপাসিয়া উপজেলা ছাত্রলীগের সদস্যরা আজ রোল মডেল। তারা নিবেদিত প্রাণ কাজের মাধ্যমে নিজেদের শ্রেষ্ঠত্ব প্রমাণ করেছে।

একই দিনে সমাজসেবা অধিদপ্তর কর্তৃক ক্যাপিটেশন গ্রান্ট প্রাপ্ত এতিমখানা ও ছয়টি জটিল রোগে আক্রান্ত ব্যক্তিদের মধ্যে ২৮ লাখ ৬৪ হাজার টাকার অনুদান বিতরণ করেন মহিলা ও শিশু বিষয়ক প্রতিমন্ত্রী সিমিন হোসেন রিমি।

#

আলম/সায়েম/মোশারফ/শামীম/২০২৪/১৮১৫ঘণ্টা

তথ্যবিবরণী নম্বর: ৩৯৭১

**সমুদ্র তীরবর্তী হওয়ার কারণে কোনো এলাকা পিছিয়ে পড়া থাকবে না**

 **- ত্রাণ প্রতিমন্ত্রী**

ঢাকা, ১৬ চৈত্র (৩০ মার্চ):

দুর্যোগ ব্যবস্থাপনা ও ত্রাণ প্রতিমন্ত্রী মহিববুর রহমান বলেছেন, সমূদ্র তীরবর্তী হওয়ার কারণে কোনো এলাকা পিছিয়ে পড়ে থাকবে না। তিনি বলেন, স্থানীয় সম্ভাবনাকে কাজে লাগিয়ে দুর্যোগ সহনশীল অবকাঠামো তৈরি করে এসব এলাকার উন্নয়নে সমন্বিত পরিকল্পনা গ্রহণ করা হবে।

প্রতিমন্ত্রী আজ রাজধানীর প্রেসক্লাব অডিটোরিয়ামে পটুয়াখালী জেলার কলাপাড়া উপজেলার উন্নয়ন ও পরিকল্পনা নিয়ে এক আলোচনা সভায় এসব কথা বলেন।

মহিববুর রহমান বলেন, পটুয়াখালী জেলায় সমুদ্রতীরবর্তী এলাকাসহ দেশের অন্যান্য দুর্যোগপ্রবণ এলাকাসমূহকে দুর্যোগ মোকাবিলায় সক্ষম করে টেকসই উন্নয়ন নিশ্চিত করতে সরকার কাজ করে যাচ্ছে।

#

জাহিদ/সায়েম/মোশারফ/শামীম/২০২৪/১৯৪০ঘণ্টা

তথ্যবিবরণী নম্বর: ৩৯৭০

**ডাকঘরকে ই-কমার্স, ব্যাংকিং সেবা এবং কুরিয়ার**

**সার্ভিসের সহায়ক শক্তি হিসেবে গড়ে তোলা হবে**

 **- আইসিটি প্রতিমন্ত্রী**

ঢাকা, ১৬ চৈত্র (৩০ মার্চ):

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক বলেছেন, শতাব্দীর প্রাচীন ডাক আইন পরিবর্তনসহ ডাকঘরের বিশাল অবকাঠামো, সুবিস্তীর্ণ জনপদ ও জনবলকে কাজে লাগাতে পরিকল্পনা প্রণয়নে কাজ শুরু হয়েছে।

প্রতিমন্ত্রী আজ টুঙ্গিপাড়া প্রধান ডাকঘর, কোটালীপাড়া উপজেলা ডাকঘর, রংপুরের পীরগঞ্জ ডাকঘর এবং প্রধান ডাকঘর যশোরকে স্মার্ট সার্ভিস পয়েন্টে রূপান্তর উদ্বোধন উপলক্ষ্যে স্মার্ট প্লাটফর্মে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

জুনাইদ আহমেদ পলক বলেন, স্মার্ট সার্ভিস পয়েন্ট অভ্‌ পোস্ট অফিসের  মাধ্যমে নিয়মিত ডাকসেবার পাশাপাশি দেশের দুর্গম এলাকাসহ প্রতিটি গ্রামের সাধারণ মানুষের  দোরগোড়ায় স্মার্ট পরিষেবা পৌঁছে দেয়া হবে। এর ফলে একদিকে ডিজিটাল বৈষম্য হ্রাস পাবে অন্য দিকে গ্রামে বসেই ৩২৫টিরও বেশি ই-গভর্নমেন্ট সেবা, ই-কমার্স ও ব্যাংকিং সেবা পাবে। এই লক্ষ্যে সরকার দেশের প্রতিটি ডাকঘরকে স্মার্ট সার্ভিস পয়েন্টে রূপান্তরে কর্মপরিকল্পনা গ্রহণ  ও বাস্তবায়ন করছে। প্রতিমন্ত্রী বলেন, স্মার্ট বাংলাদেশ বিনির্মাণের অভিযাত্রায় আইসিটি উপদেষ্টা সজীব ওয়াজেদ জয় এর  দিক নির্দেশনায় প্রচলিত ডাক ব্যবস্থাকে স্মার্ট ডাক ব্যাবস্থায় রূপান্তর কর্মসূচির অংশ হিসেবে ৪টি ডাকঘরের স্মার্ট সার্ভিস পয়েন্ট উদ্বোধন করা হচ্ছে। এর আগে গত ১৯ মার্চ খুলনার কয়রা ডাকঘরকে স্মার্ট সার্ভিস পয়েন্টে রূপান্তর করা হয়।  আগামী মে মাসের মধ্যে ৫০০টি ডাকঘর এবং পর্যায়ক্রমে দেশের বিদ্যমান ৯ হাজার ৯৭০টি ডাকঘরকে স্মার্ট সার্ভিস পয়েন্টে রূপান্তর করা হবে। প্রতিমন্ত্রী বলেন, গত ১৫ বছরে প্রধানমন্ত্রী শেখ হাসিনার দূরদৃষ্টি সম্পন্ন প্রজ্ঞাবান নেতৃত্বে প্রযুক্তিনির্ভর জাতিতে আমরা পরিণত হয়েছি। অগ্রগতির অগ্রযাত্রার  এ ধারা অব্যাহত থাকলে ২০৪১ সালের আগেই স্মার্ট বাংলাদেশ বাস্তবায়নের মাধ্যমে সমৃদ্ধ জাতিতে আমরা পরিণত হবই।

স্মার্ট সার্ভিস পয়েন্ট (এসএসপি) উদ্যোগ, প্রথাগত ডাক পরিষেবাগুলোর সাথে ডিজিটাল সমাধানগুলোকে একীভূত করার একটি সম্মিলিত প্রচেষ্টা উল্লেখ করে তিনি বলেন, এর মাধ্যমে পার্সেল ট্র্যাকিং, বিল পেমেন্ট এবং ই-কমার্স সুবিধার মতো সুযোগ-সুবিধার আয়োজন নিয়ে এই সার্ভিস পয়েন্ট বাংলাদেশের গ্রামীণ এলাকায় অভিগম্যতা ও দক্ষতার বিপ্লব ঘটাবে। তিনি ডাকঘরকে মেইল ডেলিভারি থেকে সার্ভিস ডেলিভারিতে রূপান্তরের এই পথচলাকে সহজ করতে ডাক অধিদপ্তরের কর্মকর্তা কর্মচারীদের যে কোনো অনিয়ম ও দুর্নীতির বিরুদ্ধে হুশিয়ার উচ্চারণ করেন।

অনুষ্ঠানে ডাক অধিদপ্তরের মহাপরিচালক তরুণ কান্তি সিকদার, দক্ষিণাঞ্চল খুলনার পোস্ট মাস্টার জেনারেল সামসুল আলম, উত্তরাঞ্চল রাজশাহীর পোস্ট মাস্টার জেনারেল কাজী আসাদুজ্জামান, গোপালগঞ্জ  জেলা প্রশাসক কাজী মাহবুবুল আলম এবং রংপুর জেলা প্রশাসক মোহাম্মদ মোবাশ্বের হাসান এবং পুলিশ সুপার [মোঃ ফেরদৌস আলী চৌধুরী](https://police.rangpur.gov.bd/bn/site/officer_list/NXj2-%E0%A6%AE%E0%A7%8B%E0%A6%83-%E0%A6%AB%E0%A7%87%E0%A6%B0%E0%A6%A6%E0%A7%8C%E0%A6%B8-%E0%A6%86%E0%A6%B2%E0%A7%80-%E0%A6%9A%E0%A7%8C%E0%A6%A7%E0%A7%81%E0%A6%B0%E0%A7%80) প্রমুখ বক্তৃতা করেন।

মন্ত্রী স্মার্ট প্লাটফর্মে ৪টি স্মাট সার্ভিস পয়েন্ট অব পোস্ট অফিসের উদ্বোধনী ফলক উন্মোচন করেন।

#

 শেফায়েত/সায়েম/মোশারফ/শামীম/২০২৪/১৮৫৫ঘণ্টা

তথ্যবিবরণী নম্বর: ৩৯৬৯

**আলফাডাঙ্গায় ঘূর্ণিঝড়ে ক্ষতিগ্রস্তদের মাঝে ঢেউটিন ও শুকনো**

**খাবার বিতরণ করলেন প্রাণিসম্পদ মন্ত্রী**

ফরিদপুর, ১৬ চৈত্র (৩০ মার্চ):

মৎস্য ও প্রাণিসম্পদ মন্ত্রী মোঃ আব্দুর রহমান বলেছেন, প্রকৃতির সাথে যুদ্ধ করে বেঁচে থাকার নামই জীবন। সুতরাং এই যে ঝড়-বাদল, অনাবৃষ্টি, খরা এসবের মধ্য দিয়েই আমাদের বাঁচতে হবে, বসবাস করতে হবে। তিনি বলেন, প্রধানমন্ত্রী শেখ হাসিনা অত্যন্ত মানবদরদী নেত্রী এবং একজন মানবিক নেত্রী। তিনি মানুষের সুখ-দুঃখ নিয়ে ভাবেন। যতোদিন প্রধানমন্ত্রী শেখ হাসিনা আমাদের নেতৃত্বে থাকবেন, ততোদিন ইনশাআল্লাহ কোনো ঝড়-ঝঞ্ঝা আমাদের নুয়াতে পারবে না।

আজ ফরিদপুরের আলফাডাঙ্গা উপজেলায় ঘূর্ণিঝড়ের ক্ষতিগ্রস্ত পরিবারের মাঝে ত্রাণ বিতরণকালে সংক্ষিপ্ত বক্তব্যে মন্ত্রী এসব কথা বলেন। এ সময় তিনি আলফাডাঙ্গা উপজেলা পরিষদ চত্বরে সমবেত ক্ষতিগ্রস্ত পরিবারের মাঝে এসব সামগ্রী তুলে দেন।

আলফাডাঙ্গা উপজেলা নির্বাহী কর্মকর্তা শারমিন ইয়াসমিন জানান, এসময় প্রথম দফায় ৫০টি পরিবারের মাঝে এক বান করে টিন ও ১৫০ টি পরিবারের মাঝে শুকনা খাবার বিতরণ করা হয়। শুকনা খাবারের মধ্যে চাল, ডাল, খেজুর ও ইফতার সামগ্রী রয়েছে।

প্রসঙ্গত, গত বুধবার রাত দেড়টার দিকে ঘূর্ণিঝড় ও শিলাবৃষ্টিতে আলফাডাঙ্গা উপজেলার বুড়াইচ, বানা ও পাঁচুড়িয়া ইউনিয়নের ২৫ টি গ্রামে ব্যাপক ক্ষয়ক্ষতি হয়। এতে শতাধিক বসতঘর বিধ্বস্ত এবং ফসলের ব্যাপক ক্ষয়ক্ষতি হয়েছে।

বিতরণ কর্মসূচি শেষে মধুমতী নদীতে অবৈধভাবে আড়াআড়ি বাঁধ এবং পাতন দিয়ে নির্বিচারে মৎস্য শিকার হচ্ছে কালবেলা জেলা প্রতিবেদকের এমন তথ্যে মৎস্য ও প্রাণিসম্পদ মন্ত্রী তৎক্ষণাৎ উপজেলা ও পুলিশ প্রশাসনকে অবৈধ পাতন ও বাঁধ অপসারণের নির্দেশ দেন।

#

নাজমুল/সায়েম/মোশারফ/শামীম/২০২৪/১৭৫৫ঘণ্টা

তথ্যবিবরণী নম্বর: ৩৯৬৮

**শেখ হাসিনার হাত ধরে দেশে নারীশক্তি বিকশিত হচ্ছে**

 **- গণপূর্তমন্ত্রী**

ব্রাহ্মণবাড়িয়া, ১৬ চৈত্র (৩০ মার্চ):

নারীর ক্ষমতায়নে প্রধানমন্ত্রী শেখ হাসিনা নানামুখী উদ্যোগ গ্রহণ করার ফলে দেশে নারীশক্তি ক্রমান্বয়ে বিকশিত হচ্ছে বলে মন্তব্য করেছেন গৃহায়ন ও গণপূর্তমন্ত্রী যুদ্ধাহত বীর মুক্তিযোদ্ধা র আ ম উবায়দুল মোকতাদির চৌধুরী।

আজ ব্রাহ্মণবাড়িয়ায় সুর সম্রাট ওস্তাদ আলাউদ্দিন খাঁ সঙ্গীতাঙ্গনে আইসিটি ডিভিশন কর্তৃক বাস্তবায়নাধীন HER POWER প্রকল্পের আওতায় ব্রাহ্মণবাড়িয়া সদর ও নবীনগর উপজেলার ১৬০ জন নারী উদ্যোক্তার প্রশিক্ষণ শেষে ল্যাপটপ বিতরণ অনুষ্ঠানে প্রধান অতিথির বক্তব্যে মন্ত্রী এ মন্তব্য করেন।

মন্ত্রী বলেন, সনাতন ধর্মীয় মতে নারী হচ্ছে আদ্যশক্তি। ইসলাম ধর্মীয় মতেও সমাজে নারীর গুরুত্ব পুরুষের চেয়ে কম নয়। যে কোনো জাতির উন্নয়ন ও অগ্রগতির জন্য নারী ও পুরুষ উভয়ের ভূমিকা অনস্বীকার্য।

কিন্তু বিভিন্ন কারণে এদেশে নারীর ক্ষমতায়ন এবং নারীশক্তির পূর্ণবিকাশ ও উন্মোচন এখনো হয়নি। প্রধানমন্ত্রী শেখ হাসিনার হাত ধরে নারীর অপরিমীয় শক্তির বিকাশ হতে আরম্ভ করেছে মাত্র। দেশের অর্থনৈতিক উন্নয়ন ও অগ্রগতিতে তাদের ভূমিকা ক্রমান্বয়ে বৃদ্ধি পাচ্ছে।

মন্ত্রী বলেন, শেখ হাসিনা ১৯৯৬ সালে প্রধানমন্ত্রী হয়ে দেশে নারীর ক্ষমতায়নে প্রথম উদ্যোগ গ্রহণ করেন। তিনি সেনাবাহিনীর পদাতিক ডিভিশন, বিমান বাহিনী, পুলিশের ঊর্ধ্বতন পদসমূহ এমনকি বিচারপতি হিসেবেও নারীদের নিয়োগ ও পদায়ন করেছেন। এর ধারাবাহিকতায় বর্তমানে নারীরা দেশের বিভিন্ন গুরুত্বপূর্ণ দায়িত্ব পালন করছেন। ফলে জাতীয় অর্থনীতিতে নারীর ভূমিকা ক্রমান্বয়ে বৃদ্ধি পাচ্ছে। তথ্য ও যোগাযোগ প্রযুক্তি ব্যবহার করে ফ্রিল্যান্সিং এর মাধ্যমে নারীরা বৈদেশিক মুদ্রা অর্জন করছে এবং নিজেরা স্বাবলম্বী হওয়ার পাশাপাশি জাতীয় অর্থনীতিতে ভূমিকা রাখছে। এ সেক্টরে আরও বিস্তর সম্ভাবনা রয়েছে। সরকার এ সম্ভাবনা কাজে লাগানোর সর্বাত্মক প্রচেষ্টা চালাচ্ছে। এর অংশ হিসেবে তথ্য ও যোগাযোগ প্রযুক্তি বিভাগ HER POWER প্রজেক্ট এর মাধ্যমে দেশের ৪৪ টি জেলার ১৩০ টি উপজেলায় নারীদের প্রশিক্ষণ দিচ্ছে। ব্রাহ্মণবাড়িয়া সদর ও নবীনগর উপজেলায় ১৮০ জন নারী উদ্যোক্তাকে ইতোমধ্যে প্রশিক্ষণ প্রদান করা হয়েছে।

প্রশিক্ষণ সমাপ্ত করা এসব নারী উদ্যোক্তাগণের মাঝে প্রকল্পের আওতায় মন্ত্রী বিনামূল্যে একটি করে ল্যাপটপ কম্পিউটার প্রদান করেন।

জেলা প্রশাসক মোঃ হাবিবুর রহমানের সভাপতিত্বে আয়োজিত এ অনুষ্ঠানে বিশেষ অতিথি হিসেবে উপস্থিত ছিলেন ব্রাহ্মণবাড়িয়ার পুলিশ সুপার মোঃ শাখাওয়াত হোসেন বিপিএম, অতিরিক্ত জেলা প্রশাসক (শিক্ষা ও আইসিটি) এস এম শান্তনু চৌধুরী এবং ব্রাহ্মণবাড়িয়া সদর উপজেলা নির্বাহী কর্মকর্তা মোঃ সেলিম শেখ। অনুষ্ঠান শেষে মন্ত্রী সদর উপজেলার আইন-শৃঙ্খলা পর্যালোচনা সভা ও মাসিক সমন্বয় সভায় অংশগ্রহণ করেন।

এর আগে মন্ত্রী সার্কিট হাউজে ঢাকাস্থ ব্রাহ্মণবাড়িয়া জেলা সমিতির পক্ষ থেকে জেলার নয়টি উপজেলার অসহায়, দুস্থ ও দরিদ্রদের মাঝে ঈদ সামগ্রী বিতরণের উদ্দেশ্যে জেলা প্রশাসক মোঃ হাবিবুর রহমানের নিকট নয় লক্ষ টাকার চেক হস্তান্তর করেন।

বিকেলে তিনি ৮ কোটি ৫০ লাখ ৪২ হাজার টাকা ব্যয়ে নির্মিতব্য ব্রাহ্মণবাড়িয়া সরকারি মহিলা কলেজের ছয় তলা একাডেমিক ভবনের ভিত্তি প্রস্তর স্থাপন করেন।

পরবর্তীতে মন্ত্রী জেলা আওয়ামী লীগের সাবেক সাংগঠনিক সম্পাদক ও বিজ্ঞ পিপি এডভোকেট মাহবুবুল আলম খোকনের পক্ষে জেলার বঙ্গবন্ধু স্কয়ারে ৫০০ অসহায়, দুস্থ ও দরিদ্রের মাঝে ঈদ সামগ্রী বিতরণ করেন। উল্লেখ্য যে ব্রাহ্মণবাড়িয়া জেলা সমিতি, ঢাকা এবং বিজ্ঞ পিপি কর্তৃক প্রধানমন্ত্রীর নির্দেশনা মোতাবেক ইফতার মাহফিলের আয়োজন না করে ইফতার মাহফিলের জন্য বরাদ্দকৃত অর্থ ব্যয় করে এসব ঈদ সামগ্রী ক্রয় করা হয়।

#

রেজাউল/সায়েম/মোশারফ/শামীম/২০২৪/১৮০৫ঘণ্টা

তথ্যববিরণী নম্বর : ৩৯৬৭

**হকি ফেডারেশনের সহ-সভাপতি মোহাম্মদ ইউসুফের মৃত্যুতে যুব ও ক্রীড়া মন্ত্রীর শোক**

ঢাকা, ১৬ চৈত্র (৩০ মার্চ) :

 বাংলাদেশ হকি ফেডারেশনের বর্তমান নির্বাহী কমিটির সহ-সভাপতি ও গত কমিটির ভারপ্রাপ্ত সাধারণ সম্পাদকের দায়িত্ব পালন করা মোহাম্মদ ইউসুফ আজ চট্টগ্রামের এভার কেয়ার হাসপাতালে ইন্তেকাল করেছেন। বরেণ্য এই ক্রীড়া সংগঠকের মৃত্যুতে গভীর শোক ও দুঃখ প্রকাশ করেছেন যুব ও ক্রীড়া মন্ত্রী নাজমুল হাসান।

 শোকবার্তায় মন্ত্রী মরহুমের রুহের মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 শোকবার্তায় মন্ত্রী বলেন, মোহাম্মদ ইউসুফ একজন দেশবরেণ্য ক্রীড়া সংগঠক ছিলেন। দেশের হকির উন্নয়নে তার অবদান অনস্বীকার্য। হকিসহ অন্যান্য খেলাধুলার উন্নয়নে তার যে অনবদ্য অবদান তা দেশের ক্রীড়াঙ্গনে প্রদীপ্ত হয়ে থাকবে।

#

আরিফ/পাশা/সায়েম/মোশারফ/জয়নুল/২০২৪/১৭২০ ঘণ্টা

তথ্যববিরণী নম্বর : ৩৯৬৬

**নিউইয়র্কে পুলিশের গুলিতে বাংলাদেশি নিহতে তদন্ত হচ্ছে**

 **--- পররাষ্ট্রমন্ত্রী**

ঢাকা, ১৬ চৈত্র (৩০ মার্চ) :

 সম্প্রতি যুক্তরাষ্ট্রের নিউইয়র্কের কুইন্স এলাকায় পুলিশের গুলিতে বাংলাদেশি তরুণের নিজ বাসায় নিহতের ঘটনার তদন্ত হচ্ছে জানিয়েছেন পররাষ্ট্রমন্ত্রী ড. হাছান মাহমুদ।

 রাজধানীর ২৩ বঙ্গবন্ধু এভিনিউয়ে আওয়ামী লীগ কেন্দ্রীয় কার্যালয়ে রংপুর বিভাগের আওয়ামী লীগ নেতাদের সঙ্গে দলের কেন্দ্রীয় নেতৃবৃন্দের বৈঠক শেষে এ বিষয়ে সাংবাদিকদের প্রশ্নের জবাবে মন্ত্রী এ তথ্য জানান।

 ড. হাছান বলেন, যুক্তরাষ্ট্রে পুলিশের গুলিতে নিহত বাংলাদেশি যুবক উইন রোজারিওর বাসায় গিয়ে পরিবারের সঙ্গে দেখা করেছেন নিউইয়র্কে নিযুক্ত বাংলাদেশের কনসাল জেনারেল। পরিবারের সাথে কথা বলে প্রতীয়মান হয় যে, পুলিশের গুলি করার প্রয়োজন ছিল না। এটি অত্যন্ত দুঃখজনক। আমরা এ ঘটনায় দুঃখপ্রকাশ করেছি এবং এর তদন্ত হচ্ছে। তদন্তে পুলিশের 'ওভার-রিএকশন' বা দোষ প্রমাণিত হলে কর্তৃপক্ষ অবশ্যই উপযুক্ত ব্যবস্থা নেবেন বলে আমরা আশা করি।

 সাংবাদিকদের আরেক প্রশ্নের জবাবে মন্ত্রী জানান, সোমালি জলদস্যুদের কবল থেকে নাবিকদের নিরাপদে উদ্ধার ও এমভি আব্দুল্লাহ জাহাজকে মুক্ত করার জন্য সোমালিদের সঙ্গে যোগাযোগ চলছে। খুব সহসাই আলোচনার মাধ্যমে সমাধান হবে বলে আশা করি। বাংলাদেশি নাবিকরা সবাই কেবিনে আছেন, ভালো আছেন, খাবার-দাবারের কোনো সমস্যা নেই।

 আশ্রয় নিতে বাংলাদেশে ঢুকে পড়া মিয়ানমারের সামরিক সদস্যদের ফেরত পাঠানো নিয়ে প্রশ্নে ড. হাছান মাহমুদ জানান, মিয়ানমারের মেজর, ক্যাপ্টেন ও সার্জেন্ট র‌্যাঙ্কের তিন সামরিক সদস্য নতুন করে বাংলাদেশে প্রবেশ করেছে। তারা বর্ডার গার্ড বাংলাদেশ (বিজিবি) এর হেফাজতে আছে। এই তিনজনসহ বাংলাদেশে আগে ঢুকে পড়া মিয়ানমারের সকল সামরিক সদস্যকে খুব শীঘ্রই নৌপথে ফেরত পাঠানো হবে।

#

আকরাম/পাশা/সায়েম/মোশারফ/জয়নুল/২০২৪/১৭১০ ঘণ্টা

তথ্যববিরণী নম্বর : ৩৯৬৫

**ষড়যন্ত্রের মধ্যেও প্রধানমন্ত্রী দেশের জনগণের কল্যাণে কাজ করছেন**

 **--- প্রাণিসম্পদ মন্ত্রী**

ঢাকা, ১৬ চৈত্র (৩০ মার্চ) :

 ফরিদপুরের মধুখালীতে ন্যায্যমূল্যে দুধ, ডিম ও গরুর মাংস বিক্রির উদ্বোধনকালে মৎস্য ও প্রাণিসম্পদ মন্ত্রী আব্দুর রহমান বলেছেন, নানা ষড়যন্ত্র ও চক্রান্তের মধ্যে দিয়েও প্রধানমন্ত্রী শেখ হাসিনা দেশের জনগণের জন্য ভালো কিছু করার চেষ্টা করে যাচ্ছেন। পবিত্র মাহে রমজানে তারই অংশ হিসেবে দেশের খেটে খাওয়া মানুষের কথা বিবেচনা করে প্রাণিসম্পদ মন্ত্রণালয় থেকে সুলভ মূল্যে দুধ, ডিম এবং মাংস বিক্রির উদ্যোগ নেওয়া হয়েছে।

 আজ ঢাকা-খুলনা মহাসড়কের মধুখালী পৌর বাজার সংলগ্ন লোকাল বাসস্ট্যান্ড এলাকায় ন্যায্যমূল্যে দুধ, ডিম ও মাংস বিক্রির উদ্বোধনকালে মন্ত্রী এসব কথা বলেন।

 এখানে ১শ’ টাকায় ১১টি ডিম, ৭০ টাকায় এক লিটার দুধ ও ৬০০ টাকায় এক কেজি গরুর মাংস কিনতে পারবেন সাধারণ মানুষ।

 মন্ত্রী বলেন, ঢাকা শহরে ২৫টি স্পটে এ কার্যক্রম চালুর পরে এখন ৩২ টি স্পটে এসব পণ্য বিক্রি হচ্ছে। এখন রাজধানীর বাইরে ১৮টি জেলায় এ কার্যক্রম শুরু করা হয়েছে। মধুখালীতে ৭ দিনব্যাপী (৫ এপ্রিল পর্যন্ত) এ কার্যক্রম চালু থাকবে।

 মন্ত্রী বলেন, নিম্ন আয়ের মানুষের কথা বিবেচনা করে এ উদ্যোগ নেওয়া হয়েছে। অনেকে রয়েছেন মাসে এক কেজি গরুর মাংসও কিনে খেতে পারেন না। এসব অভাবী মানুষেরা যাতে এখানে এই গরুর মাংস, দুধ ও ডিম কিনতে পারেন সেদিকেও সকলে দৃষ্টি রাখবেন।

 এসময় জেলা প্রাণিসম্পদ কর্মকর্তা ডা. সঞ্জীব কুমার বিশ্বাস, উপজেলা চেয়ারম্যান শহিদুল ইসলাম, উপজেলা নির্বাহী কর্মকর্তা মামনুন আহমেদ অনিক, পৌর মেয়র মোর্শেদ রহমান লিমন, উপজেলা প্রাণিসম্পদ ডা. সুদেব কুমার দাস, উপজেলা আওয়ামী লীগের সাধারণ সম্পাদক রেজাউল হক বকু উপস্থিত ছিলেন।

#

নাজমুল/পাশা/সায়েম/মোশারফ/জয়নুল/২০২৪/১৬৪৫ ঘণ্টা

তথ্যবিবরণী নম্বর : ৩৯৬৪

**থিম্পুতে ডি-সুং স্কিলিং প্রোগ্রামের প্রশিক্ষণ কেন্দ্র পরিদর্শন করেছেন তথ্য ও সম্প্রচার প্রতিমন্ত্রী**

ঢাকা, ১৬ চৈত্র (৩০ মার্চ) :

ভুটানের রাজধানী থিম্পুর তাবায় গতকাল ডি-সুং স্কিলিং প্রোগ্রাম (ডিএসপি)-এর প্রশিক্ষণ কেন্দ্র পরিদর্শন করেছেন তথ্য ও সম্প্রচার প্রতিমন্ত্রী মোহাম্মদ আলী আরাফাত।

প্রশিক্ষণ কেন্দ্রে সংশ্লিষ্ট কর্তৃপক্ষ তথ্য ও সম্প্রচার প্রতিমন্ত্রীকে স্বাগত জানান। তারা ভুটানে চলমান অন্যতম দু’টি দক্ষতা ও সক্ষমতা উন্নয়ন কর্মসূচি ডি-সুং প্রোগ্রাম এবং ডি-সুং স্কিলিং প্রোগ্রাম সম্পর্কে প্রতিমন্ত্রীকে বিস্তারিত ব্রিফ করেন। পরে প্রতিমন্ত্রীকে প্রশিক্ষণ কেন্দ্রের সুযোগ-সুবিধাগুলো ঘুরিয়ে দেখানো হয়। সেখানে তিনি সিরামিক, মেটাল স্মিথিং এবং সোর্ড অ্যান্ড ব্লেড ওয়ার্কশপে প্রদর্শিত কারুশিল্প প্রত্যক্ষ করেন।

উল্লেখ্য, ডি-সুং স্কিলিং প্রোগ্রাম হলো ভুটানের রাজার নির্দেশে ২০২১ সালে চালু হওয়া বিশেষ একটি প্রশিক্ষণ কর্মসূচি। যার মূল উদ্দেশ্য সেখানকার যুবকদের প্রশিক্ষণের মাধ্যমে সামর্থ্য ও দক্ষতা বৃদ্ধি করে অর্থবহ, উৎপাদনশীল এবং নেতৃত্ব দিতে সক্ষম করে গড়ে তোলা। এ বিশেষ কর্মসূচির আওতায় নেটওয়ার্কিং, ওয়েব ডেভেলপমেন্ট, ই-কমার্স, কাপেনট্রি, উডওয়ার্কস, লাইটিং ও বিদ্যুতের কাজে ব্যাচভিত্তিক বিশেষ প্রশিক্ষণ প্রদান করা হয়।

#

ইফতেখার/কামরুজ্জামান/জুলফিকার/রবি/সাজ্জাদ/আলী/মানসুরা/২০২৪/১৪৩০ ঘণ্টা

তথ্যবিবরণী নম্বর : ৩৯৬৩

**পাঁচ বছরে কুড়িগ্রাম যুব উন্নয়ন অধিদপ্তর কর্তৃক ২১ হাজার জনকে প্রশিক্ষণ প্রদান**

রংপুর, ১৬ চৈত্র (৩০ মার্চ) :

আধুনিক জীবনমনস্ক ও দক্ষ যুবসমাজ প্রতিষ্ঠার লক্ষ্যে যুব উন্নয়ন অধিদপ্তর প্রশিক্ষণসহ বহুমুখী কার্যক্রম বাস্তবায়ন করছে। গত পাঁচ বছরে কুড়িগ্রাম যুব উন্নয়ন অধিদপ্তর ২১ হাজার ৭০৩ জন যুব নারী ও পুরুষকে প্রশিক্ষণ প্রদান করেছে। এর মধ্যে ৪ হাজার ৬৯৮ জনকে প্রাতিষ্ঠানিক প্রশিক্ষণ এবং ১৭ হাজার ৫ জনকে অপ্রাতিষ্ঠানিক প্রশিক্ষণ প্রদান করা হয়েছে। প্রশিক্ষণপ্রাপ্ত যুবদের কর্মসংস্থানের লক্ষ্যে গত পাঁচ বছরে ৯ কোটি ২২ লাখ ১ হাজার টাকা ঋণ বিতরণ করা হয়েছে এবং ২ হাজার ৯৮১ জনের কর্মসংস্থান হয়েছে।

প্রাতিষ্ঠানিক প্রশিক্ষণ কর্মসূচির আওতায় কুড়িগ্রাম যুব উন্নয়ন অধিদপ্তর গত পাঁচ বছরে কম্পিউটার বেসিক প্রশিক্ষণ, অফিস ম্যানেজমেন্ট, রেফ্রিজারেশন অ্যান্ড এয়ারকন্ডিশনিং, ইলেকট্রিক্যাল অ্যান্ড হাউজ ওয়্যারিং, ইলেকট্রনিক্স, পোশাক তৈরি ও মৎস্য চাষ বিষয়ে প্রশিক্ষণ প্রদান করেছে। ১ মাস হতে ৬ মাস মেয়াদে এসব প্রশিক্ষণ পরিচালিত হয়। প্রাতিষ্ঠানিক প্রশিক্ষণের পাশাপাশি যুব উন্নয়ন অধিদপ্তর স্থানীয় চাহিদার ভিত্তিতে উপজেলা কার্যালয়ের মাধ্যমে বিভিন্ন ট্রেডে প্রত্যন্ত অঞ্চলে অপ্রাতিষ্ঠানিক প্রশিক্ষণ কর্মসূচি বাস্তবায়ন করে। ৭ দিন থেকে ২১ দিন মেয়াদে এসব প্রশিক্ষণ প্রদান করা হয়।

কুড়িগ্রাম যুব উন্নয়ন অধিদপ্তর এ তথ্য জানিয়েছে।

#

মামুন/কামরুজ্জামান/জুলফিকার/রবি/সাজ্জাদ/আলী/মানসুরা/২০২৪/১৩২৫ ঘণ্টা

তথ্যবিবরণী                                                                                                   নম্বর : ৩৯৬২

**রংপুর জেলা তথ্য অফিসের উদ্যোগে ‘জনগণের কথা’ শীর্ষক অনুষ্ঠান**

রংপুর, ১৬ চৈত্র (৩০ মার্চ) :

রংপুর জেলা তথ্য অফিসের উদ্যোগে রংপুরের গংগাচড়ায় লক্ষীটারী ইউনিয়ন পরিষদ প্রাঙ্গণে গতকাল ‘জনগণের কথা’ শীর্ষক অনুষ্ঠানের আয়োজন করা হয়। অনুষ্ঠানে ভিডিও কলে বক্তব্য প্রদান করেন গণযোগাযোগ অধিদপ্তরের মহাপরিচালক মো. নিজামূল কবীর।

অনুষ্ঠানে বক্তারা বলেন, উন্নত-স্মার্ট বাংলাদেশ বিনির্মাণে প্রত্যেক নাগরিককে অবশ্যই স্মার্ট হতে হবে। আত্মকর্মসংস্থানের জন্য নতুন প্রজন্মকে তথ্যপ্রযুক্তিকে কাজে লাগিয়ে দক্ষতার উন্নয়ন করতে হবে। শ্রম ও মেধার সমন্বয় ঘটিয়ে দেশের উন্নয়নে তারা সকলকে কাজ করার আহ্বান জানান।

গংগাচড়া উপজেলা নির্বাহী অফিসার নাহিদ তামান্নার সভাপতিত্বে অনুষ্ঠানে রংপুরের অতিরিক্ত বিভাগীয় কমিশনার আবু জাফর বক্তৃতা করেন। অনুষ্ঠানে বীর মুক্তিযোদ্ধা, সমাজসেবক, কৃষক, গৃহিণী, উদ্যোক্তা, শিক্ষার্থীসহ সাধারণ মানুষ তাঁদের বিভিন্ন অভিযোগ, পরামর্শ ও প্রশ্ন উত্থাপন করেন। তাঁরা স্বাস্থ্যসেবা, শিক্ষাব্যবস্থা, অনলাইন জন্মনিবন্ধনসহ বিভিন্ন বিষয়ে অভিযোগ ও মতামত তুলে ধরেন। এছাড়া অনুষ্ঠানে সর্বজনীন পেনশনের বিভিন্ন স্কিম বিষয়ে জনগণের উত্থাপিত প্রশ্নের উত্তর দেওয়া হয়।

#

মামুন/কামরুজ্জামান/জুলফিকার/রবি/সাজ্জাদ/শামীম/২০২৪/১২১৩ ঘণ্টা

তথ্যবিবরণী                                                                                        নম্বর: ৩৯৬১

**রংপুরে মহিলা বিষয়ক অধিদপ্তর কর্তৃক পাঁচ বছরে দেড় হাজার নারীকে প্রশিক্ষণ প্রদান**

রংপুর, ১৬ চৈত্র (৩০ মার্চ) :

রংপুরের মহিলা বিষয়ক অধিদপ্তর গত পাঁচ বছরে ১ হাজার ৫০০ নারীকে দক্ষতা উন্নয়নে প্রশিক্ষণ প্রদান করেছে। এ প্রশিক্ষণ নারীদের দক্ষতা উন্নয়নের মাধ্যমে আত্মকর্মসংস্থানে কার্যকর ভূমিকা পালন করছে। ড্রেস মেকিং অ্যান্ড টেইলারিং, ব্লক-বাটিক অ্যান্ড প্রিন্টিং, সার্টিফিকেট ইন বিউটিফিকেশন, শো-পিচ অ্যান্ড হ্যান্ডিক্রাফট ও ব্যাগ মেকিং বিষয়ে নারীদের হাতেকলমে প্রশিক্ষণ প্রদান করা হয়েছে। এছাড়া, প্রশিক্ষণ গ্রহণকারী নারীদের দৈনিক ভাতাও প্রদান করা হয়।

গত ৫ বছরের ২০১৮-২০১৯ অর্থবছরে ৪০০ জন, ২০১৯-২০২০ অর্থবছরে ৩০০ জন, ২০২০-২০২১ অর্থবছরে ২০০ জন, ২০২১-২০২২ অর্থবছরে ৪০০ জন ও ২০২২-২০২৩ অর্থবছরে ২০০ জন নারী বিভিন্ন বিষয়ে প্রশিক্ষণ গ্রহণ করেছেন। এছাড়া, চলতি অর্থবছরে ফেব্রুয়ারি পর্যন্ত ৩০০ জন নারীকে প্রশিক্ষণ দেওয়া হয়েছে।

মহিলা বিষয়ক অধিদপ্তর এ তথ্য জানিয়েছে।

#

মামুন/কামরুজ্জামান/জুলফিকার/রবি/সাজ্জাদ/আলী/মানসুরা/২০২৪/১২১৫ ঘণ্টা

তথ্যবিবরণী                                                                                        নম্বর: ৩৯৬০

**২০ বছরে রংপুর বিভাগ থেকে ২ লাখ ২৭ হাজার কর্মী বিদেশ গেছেন**

 **সার্বিক রেমিট্যান্স প্রবাহ বৃদ্ধি**

রংপুর, ১৬ চৈত্র (৩০ মার্চ) :

রংপুর জেলা কর্মসংস্থান ও জনশক্তি অফিস জানিয়েছে রংপুর বিভাগের ৮ জেলা থেকে গত ২০ বছরে মোট ২ লাখ ২৭ হাজার ১১৩ জন কর্মী বিদেশ গেছেন। এর ফলে সার্বিক রেমিট্যান্স প্রবাহ বৃদ্ধি পেয়েছে, যা দেশের অর্থনীতিকে সমৃদ্ধ করছে। সরকারের বহুমুখী উদ্যোগের ফলে বিগত কয়েক বছরে রংপুর বিভাগ থেকে বিদেশ যাওয়া কর্মীর সংখ্যা বেড়েছে।

এ সময়ে রংপুর বিভাগের গাইবান্দা জেলার ৫৭ হাজার ১৩৯ জন, রংপুর জেলার ৪২ হাজার ২৬৬ জন, কুড়িগ্রাম জেলার ৩৩ হাজার ৮৪৯ জন, দিনাজপুর জেলার ৩৩ হাজার ৭৩৩ জন, নীলফামারী জেলার ২১ হাজার ৩৮৯ জন, ঠাকুরগাঁও জেলার ১৯ হাজার ২৭৩ জন, লালমনিরহাট জেলার ১০ হাজার ৬৩৭ জন এবং পঞ্চগড় জেলার ৮ হাজার ৮২৭ জন কাজের জন্য বিদেশ গেছেন।

#

মামুন/কামরুজ্জামান/জুলফিকার/রবি/সাজ্জাদ/আলী/মানসুরা/২০২৪/১০৩০ ঘণ্টা